বিএনপির দ্বিতীয় দফা অবরোধে উত্তরায় ককটেল হামলা, বগুড়ায় ধাওয়া-পাল্টা ধাওয়া
নির্দলীয় সরকার এবং গ্রেপ্তার নেতাকর্মীদের মুক্তির দাবিতে বিএনপির ডাকা দ্বিতীয় দফা সর্বাত্মক অবরোধের প্রথম দিনে ঢাকার উত্তরায় ককটেল বিস্ফোরণে পুলিশের তিনজন সদস্য আহত হয়েছেন।
উত্তরা পশ্চিম থানার ভারপ্রাপ্ত কর্মকর্তা মো. মাসুদ আলম বিবিসিকে বলেছেন, এ ঘটনায় এক ব্যক্তিকে আটক করা হয়েছে।
এদিকে, বগুড়ায় পুলিশের সাথে বিএনপি কর্মীদের ধাওয়া-পাল্টা ধাওয়ার ঘটনা ঘটেছে।
বিএনপির দ্বিতীয় দফা অবরোধের প্রথম দিন চলছে আজ। এ দফায় ৪৮ ঘণ্টার সড়ক-রেল-নৌপথে সর্বাত্মক অবরোধের ঘোষণা দিয়েছে দলটি।
গত এক সপ্তাহের মধ্যে এটি বিএনপির দ্বিতীয় দফার অবরোধ কর্মসূচি। এর আগে ৩১শে অক্টোবর থেকে দোসরা নভেম্বর পর্যন্ত তিনদিনের অবরোধ পালন করেছে দলটি।
রোববার দুপুরে ফায়ার সার্ভিস জানিয়েছে, শনিবার সন্ধ্যা থেকে আজ সকাল পর্যন্ত ঢাকাসহ দেশের বিভিন্ন স্থানে মোট ১০টি বাসে আগুন দেয়ার ঘটনা ঘটেছে।
এদিকে, প্রথম দফার মতো বিএনপির অবরোধের দ্বিতীয় দফাতেও সারা দেশে দূরপাল্লার যান চলাচল বন্ধ থাকার খবর পাওয়া গেছে।
তবে বেলা বাড়ার সঙ্গে সঙ্গে ঢাকার রাস্তায় যান চলাচল বাড়তে দেখা যাচ্ছে।
অন্যদিকে, বিএনপির কেন্দ্রীয় ভাইস চেয়ারম্যান ও সাবেক স্বরাষ্ট্রমন্ত্রী আলতাফ হোসেন চৌধুরীকে আটক করেছে র‍্যাপিড অ্যাকশন ব্যাটালিয়ন (র‍্যাব)।
শনিবার রাতে গাজীপুরের টঙ্গী এলাকা থেকে তাকে আটক করা হয়েছে বলে র‍্যাবের গণমাধ্যম শাখা থেকে নিশ্চিত করা হয়েছে।
এছাড়া বিএনপির আরেক ভাইস চেয়ারম্যান শাহজাহান ওমর এবং ময়মনসিংহ বিভাগের সাংগঠনিক সম্পাদক ইমরান সালেহ প্রিন্সকেও শনিবার রাতে আটক করা হয়েছে বলে জানিয়েছে বিএনপি।
এদিকে, বগুড়ায় বিএনপি কর্মীদের সাথে পুলিশের ধাওয়া-পাল্টা ধাওয়ার ঘটনা ঘটেছে।
বগুড়া সদর থানা পুলিশের ভারপ্রাপ্ত কর্মকর্তা সাইহান ওলিউল্লাহ বিবিসি বাংলাকে বলেছেন, সদর থানার তেলিপুকুর এলাকায় সকালে এ ঘটনা ঘটে।
তিনি জানিয়েছেন, সকালে ঢাকা-রংপুর মহাসড়ক অবরোধ করে যান চলাচল বন্ধ করে দেয় বিএনপি কর্মীরা।
পরে পুলিশ তাদের সরিয়ে দিতে গেলে ধাওয়া-পাল্টা ধাওয়া হয়।
এসময় পুলিশকে লক্ষ্য করে ইট-পাটকেল নিক্ষেপ করে বিএনপি কর্মীরা।
তবে এ ঘটনায় কোন হতাহতের খবর পাওয়া যায়নি।
উত্তরায় ককটেল বিস্ফোরণে পুলিশের তিন সদস্য আহত হয়েছেন। এ ঘটনায় কেএম হাসান নামে এক ব্যক্তিকে আটক করা হয়েছে বলে জানিয়েছেন উত্তরা পশ্চিম থানার ভারপ্রাপ্ত কর্মকর্তা মো. মাসুদ আলম।
তিনি আরও জানান, রোববার সকালে উত্তরা পশ্চিত থানার একটি দল আবদুল্লাহপুর এলাকায় টহল দিচ্ছিলো। এসময় হাসান নামের ওই ব্যক্তি পুলিশকে লক্ষ্য করে দু’টি ককটেল নিক্ষেপ করলে একটি বিস্ফোরিত হয়। এতে পুলিশের তিন সদস্য আহত হন।
ঘটনার পরপরই কেএম হাসানকে হাতেনাতে আটক করা হয় বলে জানান উত্তরা পশ্চিম থানার ভারপ্রাপ্ত কর্মকর্তা।
ফায়ার সার্ভিসের মিডিয়া সেলের কর্মকর্তা তালহা বিন জসিম জানিয়েছেন, বিএনপি’র ডাকা দ্বিতীয় দফা অবরোধ শুরুর আগেরদিন অর্থাৎ শনিবার সন্ধ্যা থেকে শুরু করে রোববার সকাল সাতটা পর্যন্ত দেশের বিভিন্ন স্থানে অন্তত ১০টি বাসে আগুন দেওয়া হয়েছে।
এরমধ্যে কেবল রাজধানীতেই আগুন দেওয়া হয়েছে সাতটি বাসে। তবে এসব ঘটনায় এখন পর্যন্ত কোনো হতাহতের খবর পাওয়া পায়নি।
ফায়ার সার্ভিস জানায়, ঢাকার বাইরে নারায়ণগঞ্জ, গাজীপুর এবং ভোলায় বাসে আগুন দেয়ার ঘটনা ঘটে।
মি. তালহা জানিয়েছেন, রোববার ভোর পাঁচটার দিকে রাজধানীর শ্যামপুর, ডেমরা এবং মিরপুরে তিনটি বাসে আগুন দেওয়া হয়।
এরপর সকাল সাড়ে ছয়টার দিকে গাজীপুরে আরো একটি বাসে আগুন দেওয়ার ঘটনা ঘটে।
এরআগে, শনিবার সন্ধ্যা সাড়ে সাতটার দিকে ঢাকার নিউমার্কেট এলাকায় একটি বাসে আগুন দেওয়া হয়।
প্রায় একই সময়ে এলিফ্যান্ট রোড, সায়েদাবাদ এবং গুলিস্তানে আরো তিনটি বাসে আগুন লাগার খবর পায় ফায়ার সার্ভিস।
এছাড়া শনিবার রাতে নারায়ণগঞ্জের সিদ্ধিরগঞ্জ, গাজীপুরের ভোগরা এবং ভোলার চরফ্যাশনে বাসে আগুন দেওয়া হয়েছে বলে জানিয়েছে ফায়ার সার্ভিস।
এসব ঘটনায় কাউকে চিহ্নিত করতে পারেনি আইনশৃঙ্খলা রক্ষাকারী বাহিনী।
বিএনপির কেন্দ্রীয় ভাইস চেয়ারম্যান ও সাবেক স্বরাষ্ট্রমন্ত্রী আলতাফ হোসেন চৌধুরীকে আটক করেছে র‍্যাপিড অ্যাকশন ব্যাটালিয়ন (র‍্যাব)।
শনিবার রাতে গাজীপুরের টঙ্গী এলাকা থেকে তাকে আটক করা হয়েছে বলে র‍্যাবের গণমাধ্যম শাখা থেকে জানানো হয়েছে।
গত ২৮শে অক্টোবর প্রধান বিচারপতির বাসভবনে হামলার মামলায় জিজ্ঞাসাবাদের জন্য মিস্টার আলতাফকে আটক করা হয়েছে বলেও জানান তারা।
এর আগে ২৮শে অক্টোবরের সংঘর্ষের পর গত এক সপ্তাহে বিভিন্ন মামলায় বিএনপি মহাসচিব মির্জা ফখরুল ইসলাম আলমগীর, স্থায়ী কমিটির দুই সদস্য আমীর খসরু মাহমুদ চৌধুরী এবং মির্জা আব্বাসসহ বেশ কয়েকজন সিনিয়র নেতা গ্রেপ্তার হয়েছেন।
গ্রেপ্তার সিনিয়র নেতাদের মধ্যে আরো রয়েছেন তিনজন যুগ্ম মহাসচিব সৈয়দ মোয়াজ্জেম হোসেন, মজিবর রহমান সরোয়ার এবং খায়রুল কবির।
এছাড়া দলের সাংগঠনিক সম্পাদক রুহুল কুদ্দুস তালুকদার, মিডিয়া সেলের আহ্বায়ক জহির উদ্দিন স্বপনসহ কয়েক হাজার নেতাকর্মীকে গ্রেপ্তার করা হয়েছে বলে দাবি করেছে বিএনপি।
তবে ঢাকা মহানগর পুলিশ ডিএমপি রোববার জানিয়েছে, ২৮ অক্টোবর বিএনপির সমাবেশের দিন থেকে চৌঠা নভেম্বর পর্যন্ত সাত দিনে সংঘর্ষ–সহিংসতার ঘটনায় ঢাকায় ৮৯টি মামলা হয়েছে।
এসব মামলায় বিএনপি ও দলটির সহযোগী অঙ্গসংগঠনের দুই হাজার ১৭২ নেতা–কর্মীকে গ্রেপ্তার করা হয়েছে বলে সংবাদ সম্মেলনে জানিয়েছে ডিএমপি।
বিএনপির জ্যেষ্ঠ যুগ্ম মহাসচিব রুহুল কবির রিজভী এক বিবৃতিতে দলের নেতাকর্মীদের গ্রেপ্তারের নিন্দা জানিয়েছেন।
রোববার দুপুরে পাঠানো ওই বিবৃতিতে তিনি শনিবার আটক দলের দু’জন ভাইস চেয়ারম্যান আলতাফ হোসেন চৌধুরী এবং শাহজাহান ওমর এবং ময়মনসিংহ বিভাগের সাংগঠনিক সম্পাদক ইমরান সালেহ প্রিন্সের নিঃশর্ত মুক্তি দাবি করেন।
বিবৃতিতে নির্বাচন কমিশনের ভূমিকার সমালোচনা করে মি. রিজভী বলেন, "সরকারের আজ্ঞাবহ নির্বাচন কমিশন একদিকে বিএনপিকে আগামী নির্বাচনে অংশগ্রহণের জন্য আহ্বান জানাচ্ছে, অন্যদিকে জ্যেষ্ঠ নেতাসহ সর্বস্তরের নেতা-কর্মীকে গ্রেপ্তারে ক্র্যাকডাউন শুরু হয়েছে। এটি যেন এক মহা তামাশা।"
গ্রেপ্তার চলমান থাকলেও বিএনপি তার কর্মসূচি চালিয়ে যাবে বলে জানিয়েছেন তিনি।
দ্বিতীয় দফা অবরোধের প্রথমদিন রোববার সকালে ঢাকার রাস্তায় যান চলাচল কম লক্ষ্য করা গেছে।
সকালে ঢাকার ধানমণ্ডি, পান্থপথ, গ্রিনরোড, কারওয়ান বাজার, তেঁজগাও, মহাখালী, গুলশান, মিরপুর, মোহাম্মদপুর, আদাবর, শ্যামলী, ফার্মগেট, বিজয় সরণিসহ বিভিন্ন এলাকা ঘুরে সীমিত সংখ্যক যাত্রীবাহী বাস, মালবাহী ট্রাক এবং পিকআপ ভ্যান চলাচল করতে দেখা গেছে।
যদিও পুরো শহরেই ব্যক্তিগত গাড়ির সংখ্যা তুলনামূলক কম দেখা গেছে।
এছাড়া রিক্সা ও সিএনজিচালিত অটোরিকশার সংখ্যা ছিলো স্বাভাবিক দিনের মতোই।
তবে বেলা বাড়ার সঙ্গে সঙ্গে রাস্তায় যানবাহনের সংখ্যা বাড়তে দেখা যাচ্ছে।
প্রথম দফার অবরোধের মতই রোববার সকালে ঢাকার গাবতলী এবং সায়েদাবাদ বাস টার্মিনাল থেকে দূরপাল্লার কোন বাস ছাড়তে দেখা যায়নি।
তবে টার্মিনালে বাসের টিকেট কাউন্টারগুলো খোলা ছিলো।
গাবতলী থেকে উত্তরবঙ্গের ২৬টি জেলা এবং দক্ষিণবঙ্গের ২২টি জেলায় প্রতিদিন অন্তত ১২০০ যাত্রীবাহী বাস চলাচল করে বলে জানিয়েছে টার্মিনাল কর্তৃপক্ষ।
কিন্তু অবরোধের কারণে পর্যাপ্ত সংখ্যক যাত্রী না পাওয়ায় দূরপাল্লার বাসগুলো ছাড়া যাচ্ছে না বলে জানিয়েছেন বাসের টিকেট বিক্রেতারা।
পরিবহন সংশ্লিষ্ট ব্যবসায়ী এবং কর্মীরা সায়েদাবাদের অবস্থাও একই রকম বলে জানিয়েছেন।
অবরোধের মধ্যে ঢাকার কমলাপুর রেল স্টেশনে স্বাভাবিক দিনের মতোই ট্রেন চলাচল করতে দেখা গেছে।
রোববার সকাল থেকে নির্ধারিত সময়সূচি অনুযায়ী সব ট্রেন ছাড়া হচ্ছে বলে জানিয়েছে রেল কর্তৃপক্ষ।
যদিও স্টেশনে যাত্রীদের সংখ্যা স্বাভাবিক দিনের চেয়ে কম লক্ষ্য করা গেছে।
রোববার সকালে ঢাকার বিভিন্ন গুরুত্বপূর্ণ মোড় এবং প্রবেশপথগুলোতে পুলিশের সতর্ক অবস্থান লক্ষ্য করা গেছে।
এর মধ্যে গুলশান চেকপোস্টে মোটর সাইকেল, গাড়ি এবং সাধারণ মানুষের ব্যাগে তল্লাশি চালাতে দেখা গেছে।
এছাড়া প্রধান সড়কগুলোর পাশাপাশি বিভিন্ন এলাকায় র‍্যাব ও পুলিশের বেশ কয়েকটি দলের টহল চোখে পড়েছে।

নির্দলীয় সরকার এবং গ্রেপ্তার নেতাকর্মীদের মুক্তির দাবিতে বিএনপির ডাকা দ্বিতীয় দফা সর্বাত্মক অবরোধের প্রথম দিনে ঢাকার উত্তরায় ককটেল বিস্ফোরণে পুলিশের তিনজন সদস্য আহত হয়েছেন।